Orgasmo Oiartzungo Gazte Sortzaileak

Orgasmo, Oiartzungo Gazte Sortzaileak, 2021ean sortutako eragile taldea da. Sormena ere politikoa dela iritzita, kulturatik eta sormenetik gizartean eragiteko helburua dute, pertsonak eraldatzeko tresnatzat artea erabilita.

 Historia 
Txarako Ogi Berriko mahai batean sortu zen lehen aldiz gazteak saretzeko ideia. Lohizune Telletxea eta Luix Mitxelenak, Orgasmo den oso antzeko zerbaitekin egin zuten amets gosaltzen ari zirela eta helburu horrekin hasi ziren elkartzen, oraindik espazio propiorik ez zutela, Ibargaingo parkean 15 gazte inguruko talde bat Oiartzungo Gazte Sortzaileen lehen ekitaldiari forma emateko. Eman eta egin. Argi zegoen Oiartzungo Gazte Sortzaileen sareak ezin zuela bertan geratu. 

2022ko apirilean aurkeztu zuten euren manifestua:“﻿Ez da asko, nork bere muga eta behar, nor bere buruaren ordezkari, elkartzeko asmotan elkartu ginela. Artean gazte eta sortzaile besterik ez ginela, Oiartzungo gazte sortzaile bihurtu ginen. Eta definizioen beharrik gabe, zer izan nahi genuen adostu genuen. Horrela, geure interesen alde, saretu egin ginen; sarea kordel eta zulo bezala baino, lotura eta espazio gisa ulertzen dugulako, agian.

Non sortu? Non partekatu? Bakarkako sortzaileon behar amankomunek ere egin gaituzte talde. Izan ere, baliabideak lortzea izan da taldearen lehen helburuetako bat: elkartzeko eta entseatzeko lokal bat edo finantziazioa, besteak beste. Baina espazio fisikoetatik haratago, sortzaile arteko babes espazio bat ere sortu nahi izan dugu; batzeak indartu eta diziplina eta iritzi trukeak aberastuko gaituelakoan.

Sormena ere politikoa da. Sortzaile bezala, beraz, ez dugu eztabaida ekidin nahi izan. Taldea definitzerakoan zapalkuntzak eta botere harremanak feminismotik landu nahi ditugu.

Era berean, sortzen dugunero, testuinguru jakin batean sortzen dugu. Gure kasuan, Euskal Herrian eta euskaraz. Mundu globalizatu bateko hizkuntza minoritarioa izanik, hau ere, hautu politikoa da.

Gainera, kulturaren egoera prekarioa bada, sortzaile gazteena prekarioagoa da are. Horregatik, kulturaren balioa aldarrikatu nahi dugu, eta, esan gabe doa, sortzaileon lana.

Hasierako asmoa orgasmo bilakatu zen. Orgasmoa da asmoa elikatuz sortzea. Oiartzungo Gazte Sortzaileak gara eta hemen hasiko da gure orgasmoa, zuen orgasmoa, asmotik sortutako orgasmoa.

Ongi etorri, beraz, Orgasmo.”

2023/07/27 aurkezpen ekitaldia egin zen udaletxeko pleno aretoan. Bertan Orgasmoren egitasmoa aurkeztearekin batera, bertako kide batzuek sortutako Zama film laburra proiektatu zen.  

Orgasmoren sorkuntzetan askotariko arte diziplinak lantzen dira: musika, dantza, antzerkia, zinema... Funtzionamendu egiturari dagokionez, berriz, hasiera batean hiru azpi-taldetan banatu zituzten ardurak: Talde Motorra, Asanblada eta Komunitatea. Asanbladaren eraginkortasun falta zela eta, ordea, gaur egun talde motor batez eta komunitateaz osaturik dago. 

Kopuru handiko taldea izanik denak bat egin eta funtzionamenduari jarraitutasun bat ematearren erabaki zen sarea gidatuko zuen talde motor bat sortzea. Honela, Malen Elizasu, Josu Ibarguren, Leire Ibarguren, Luix Mitxelena, Izaro Telletxea eta Lohizune Telletxea izan ziren hasierako partaideak. 2025etik, honako hauek osatzen dute: Amaia Arrieta, Maddi Elizetxea, Malen Etxebeste, Leire Ibarguren, Luix Mitxelena, Irati Muñoz, Julen Perez, Daniel Picazo, Izaro Telletxea, Lohizune Telletxea.

 Ekimenak 
Orgasmok bultzatu dituen eta bultzatzen dituen ekimenen artean, honako hauek azpimarra daitezke, guztiak militantzia lanaz egindakoak.   

 Kafeak Hoztu Arte 
Oiartzungo sortzaileei erakusleiho bat eskaintzeko helburuarekin sortu zen "Kafiak Hoztu Arte". Hasiera udaletxeko pleno aretoan izan zuen arren, sare sozialetara ere iristeko asmoarekin ikus-entzunezko edukiak sortu eta sarera igotzen amaitu du proiektuak. Bertan, Oiartzungo sortzaile ezberdinak elkartu eta gai ezberdinen inguruan hausnartzen da.

 Ostiral Akustikoak 
Hilabeteko azkeneko ostiraletan sortzaileek banaka, bikoteka zein taldeka musikaz girotzen dituzte Oiartzungo taberna ezberdinak. Hasiera batean Orgasmo oholtzara soilik zuzendu zenez, kaleak hartzeko beharra ere ikusi zen, kaleko kulturak duen garrantziaz ez ahazteko. Horrela, Oiartzungo musikari ezberdinei plazatxo bat eskaintzen da ekimen honen bitartez. 

 Metraiak 
Zazpigarren artean ere murgildu nahi izan zuen Orgasmok, eta 2025ean ospatu zen Metraiak Film Labur Lehiaketaren hirugarren edizioa. Bertan, Oiartzun eta Oiartzundik kanpoko euskaraz sortutako gazte sortzaileen film laburrak jaso eta ikusleek hautatzen dute nor den saritua. Horrez gain, herriko zinegileek ere urtero ekoizpen zinematografiko bat garatzen dute eta lehiaketan bertan proiektatzen da, lehiaketatik kanpo, herritarrei aurkezteko.

 Udako Antzezlana 
Proiektua ekaina aldera hasten da lehen ideia garatzen eta, entseguz, buruhaustez eta zereginez beteriko udaren ostean, abuztuko azken egunetan edo iraileko lehen egunetan taularatzen da. Orain arte Luix Mitxelenaren zuzendaritzapean, eta betiere talde teknikoaren laguntzaz, mota guztietako aktoreak igo dira oholtza gainera obra hauetan, hasiberriak, ez hain hasiberriak eta baita inoiz aktore izan gabekoak ere. 

Hiru antzerki plazaratu dira: 

 2023. “Zorioneko”, zorteari eta patuari buruzkoa.  
 2024. “Julieta ETA Romeo”, ideologia oso ezberdinak dituzten familietan jaiotako bi gazteren arteko maitasun istorioa kontatzen duena. Obra honekin jaso zuten antzezlan onenaren saria Donostiako Gazteen Antzerki Topaketan. 
 2025. “Zuhur eta Lur”,  L’Avare antzezlanaren agokitzapena. 

 Xanisteban eguneko ekitaldia 
Urte amaierako emanaldi hau, funtsean, Orgasmok aurrera eramaten duen diziplinarteko emanaldia da. Askotariko alorretan aritzen diren artista gazte oiartzuarren erakusleiho bat dela esan liteke. Pieza txikiz osaturik egon ohi dira ekitaldiok, hari berarekin jositako pieza txikiz. Eta, denak josten dituen hari hori, gai hori, urtetik urtera aldatzen da, honela: 

 2021. “Orgasmo eguna”.
 2022. Margolanak ardatz dituzten “Pieza Orgasmikoak”. 
 2023. “Lehen Aldiak”. 
 2024. “Ohikune” Lau elementuak uztartzen zituena.  

Abenduaren 26an ospatzeko asmoagatik hartu zuen izen hau emanaldiak, baina, koronabirusaren garaian moldaketak egin behar izan ziren, emanaldi egunak aldatuz. 

 Kabaret Orgasmikoa. Diziplinarteko emanaldia 
2024an Kabaret Orgasmikoa izeneko diziplinarteko emanaldia antolatu zuten. Ekitaldiak Kabaret espektakuluen estetika eta forma hartu zuen oinarritzat.

 Irudi galeria 

 Erreferentziak 

 Kanpo estekak 
Orgasmoaz mintzo Malen Elizasurekin. Arrosa Sarea. Zebrabidea  
Kategoria:Oiartzuarrak
Kategoria:Kultur elkarteak
Kategoria:Gazte kultura
Kategoria:Sortzaileak